‘7de Laan’ hier om te blyFoto: Facebook Die gewilde SABC 2-sepie 7de Laan sal wel Maandagaand deur die SAUK gebeeldsaai word. Rosa-Marie Erasmus, 7de Laan-woordvoerder, het Maandag aan Maroela Media bevestig dat die sepie nié tydelik van die kassie afgehaal gaan word nie. Maroela Media het vroeër berig die sepie sou moontlik nie na die kassie terugkeer nie omdat die SAUK, wat die opdraggewer van die program is, glo al vir langer as twee en ŉ half maande sloer om kontrakte te finaliseer. “Ons het die kontrakte oor die naweek ontvang, en die finale, ondertekende kontrakte is Maandag teruggestuur na die SAUK,” het sy gesê. Erasmus meen aanhangers én personeel is behoorlik in hul noppies dat die SAUK die kontrakte net betyds afgehandel het. “Ons het die afgelope paar dae ŉ paar oproepe van mense gekry wat vra of ons nou finaal 7de Laan gaan beëindig, en dat ons dit asseblief nie aan hulle moet doen nie. Ons is dus baie bly om die goeie nuus met kykers te deel. “Die personeel is ook baie dankbaar hieroor. Wanneer jy hoor dat jy wel jou salaris gaan kry, is dit voorwaar goeie nuus,” het sy bygevoeg. Vir meer inligting, besoek 7de Laan se Facebook-blad.